FI Euroopan unionin virallinen lehti C 297/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan b alakohdassa tarkoitettu muutoshakemuksen julkaiseminen

(2014/C 297/06)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

NEUVOSTON ASETUS (EY) N:o 509/2006 (2)

maataloustuotteiden ja elintarvikkeiden rekisteröimisestä aidoiksi perinteisiksi tuotteiksi

ASETUKSEN 11 ARTIKLAN MUKAINEN MUUTOSHAKEMUS

”PREKMURSKA GIBANICA”

EY-nro: SI-TSG-0107-01150–6.9.2013

1. Hakijaryhmittymä

Ryhmittymän nimi : Društvo za promocijo in zaščito prekmurskih dobrot Osoite : Ulica Štefana Kovača 40, SI–9000 Murska Sobota Puhelin : +386 25261435 Sähköposti : dpzdp@siol.net

2. Jäsenvaltio tai kolmas maa

Slovenia

3. Eritelmän otsake, johon muutos vaikuttaa

—

☐

—

☐

—

☐

—

☒

—

☐

4. Muutoksen/muutosten tyyppi

—

☒

—

☐

5. Muutos/muutokset

1. Sen tuotantomenetelmän kuvaus, johon 3.1 kohdan mukaista nimeä sovelletaan.

a) Käytettävät jauhot

Taikinan (muro- ja lehtitaikina) valmistuksen yhteydessä viittaus ”karkeisiin tai hienoihin vehnäjauhoihin” korvataan viittauksella ”valkoisiin vehnäjauhoihin”.

Taikinaa valmistettaessa on nimittäin todettu, että muro- ja lehtitaikinan ominaisuudet pysyvät käytettyjen jauhojen tyypistä (hienoja, puolikarkeita tai niiden sekoitusta) riippumatta aina samanlaisina. Ehdotettu muutos ei siis vaikuta leikatun Prekmurska gibanica -palan lopulliseen ulkomuotoon, aromiin tai koostumukseen.

b) Valmistaikinat (lehti- ja murotaikina)

Prekmurska gibanican valmistuksessa on tarpeen ottaa huomioon eri valmistajien käyttämät menetelmät, ja siksi olisi hyväksyttävä myös valmistaikinan – ei kuitenkaan pakastetaikinan – käyttö.

Prekmurska gibanicaa valmistettiin lähinnä maatiloilla, ja muro- ja lehtitaikinat leivottiin tuoreeltaan juuri ennen varsinaisen tuotteen valmistusta.

Kun tuotteen kysyntä alkoi kasvaa, sen valmistukseen ryhtyivät myös erilaiset teolliset valmistajat, hotellit, kylpylät jne. Koska tällaisten valmistajien on käytännössä lähes mahdotonta leipoa taikina juuri ennen varsinaista valmistusprosessia, on syytä sallia myös valmistaikinan käyttö Prekmurska gibanican tuottamiseen.

c) Vaniljasokerin käyttö

Tuottajilla olisi oltava mahdollisuus itse päättää käytetäänkö valmistukseen vaniljasokeria.

Perinteisesti vaniljasokeri ei kuulunut Prekmurska gibanican valmistukseen, mutta ajan kuluessa monet yksittäiset tuottajat alkoivat lisätä sitä täytteeseen. Heidän käyttämillään vaniljasokerin annoksilla ei kuitenkaan ole huomattavaa vaikutusta Prekmurska gibanican tuotteen tuoksuun tai makuun eli aromiin, minkä vuoksi vaniljasokerin lisäämisen tulisi olla vapaavalinnaista.

d) Sianihran käyttö murotaikinassa ja rasvakuorrutteessa

Prekmurska gibanican rekisteröidyssä hakemuksessa ei mainita sianihraa murtotaikinan tai kuorrutteen ainesosana. Valmistusmenetelmässä se kuitenkin mainitaan, ja se olisi näin ollen lisättävä myös ainesosiin.

e) Kananmunien, maidon ja hapankerman käyttö murotaikinan valmistukseen

Rekisteröidyssä hakemuksessa nämä ainekset hapankermaa lukuun ottamatta mainitaan murotaikinan valmistusta koskevassa kuvauksessa, mutta niitä ei mainita murotaikinan ainesosina, ja siksi ne olisi lisättävä kyseiseen kohtaan.

f) Kananmunien käyttö lehtitaikinan valmistukseen

Lehtitaikinan valmistusta koskevassa kuvauksessa mainitaan, että taikinaan voidaan halutessa lisätä myös muna. Tämä pitäisi ottaa huomioon myös ainesten luettelossa, ja siksi kyseiseen kohtaan olisi ilmaisun ”1 muna” yhteyteen lisättävä ilmaus ”(voidaan myös jättää pois)”.

g) Jäädyttäminen ennen paistamista

Hakemuksen 3.6 kohdassa täsmennetään kuinka pitkäksi ajaksi Prekmurska gibanica voidaan jäädyttää ennen paistamista.

Jäädytysajan kesto on sidoksissa tekniikan kehitykseen ja erilaisiin jäädytysmenetelmiin, joista tuotteen säilyvyysaika riippuu. Erilaisten jäädytysmenetelmien huomioon ottamiseksi viittaus jäädytyksen enimmäisaikaan ”(enintään 3 kuukaudeksi)” on poistettu.

h) Uunilämpötila ja paistoaika

Paistoaikaa ja uunilämpötilaa on tarpeen mukauttaa tekniikan kehitykseen ja eri valmistajien (tuotantolaitokset, matkailumaatilat, leipomot, hotellit jne.) Prekmurska gibanican valmistukseen käyttämiin erilaisiin uunityyppeihin. Siksi tähän kohtaan on lisätty ilmaus ”Suositeltuja lämpötilaa ja paistoaikaa voidaan mukauttaa uunin tyypistä riippuen”.

i) Leikkaaminen pienempiin paloihin

Eritelmän 3.6 kohtaan on lisätty seuraava uusi virke: ”Prekmurska gibanica voidaan tarjottaessa leikata pienempiin osiin halutulla tavalla.”

Prekmurska gibanica -tuotetta tarjotaan perinteisenä slovenialaisena tuotteena yhä useammissa yhteyksissä: ateriapalveluissa, ruokalistaehdotuksissa, pieninä suupaloina (finger food) jne. Sen vuoksi on sallittava, että Prekmurska gibanican loppukuluttajat voivat leikata tuotteen pienempiin paloihin tilaisuuteen soveltuvalla tavalla.

AITOA PERINTEISTÄ TUOTETTA KOSKEVA REKISTERÖINTIHAKEMUS

NEUVOSTON ASETUS (EY) N:o 509/2006 (3)

maataloustuotteiden ja elintarvikkeiden rekisteröimisestä aidoiksi perinteisiksi tuotteiksi

”PREKMURSKA GIBANICA”

EY-nro: SI-TSG-0107-01150–6.9.2013

1. Nimi ja osoite

Nimi : Društvo za promocijo in zaščito prekmurskih dobrot Osoite : Ulica Štefana Kovača 40, SI–9000 Murska Sobota Puhelin : +386 25261435 Faksi : Sähköposti : dpzdp@siol.net

2. Jäsenvaltio tai kolmas maa

Slovenia

3. Tuote-eritelmä

3.1 Rekisteröitävä nimi

Prekmurska gibanica

Rekisteröinti koskee sloveeninkielistä nimeä.

Prekmurska gibanica -nimityksen ohessa oleva maininta ”Proizvedeno na tradicionalen slovenski način” (”Valmistettu perinteiseen slovenialaiseen tapaan”) käännetään sen maan kielelle, jossa tuotetta pidetään kaupan.

3.2 Nimi on

☒ itsessään erityinen ☐ maataloustuotteen tai elintarvikkeen erityisluonnetta ilmaiseva

Sloveenin kielen etymologisen sanakirjan mukaan gibanica on potica-tyyppinen kakku, jota valmistetaan Slovenian itäosissa. Sanan alkuperä on gibâničnik, gibâničnjak, (leipä/leivoskori) tai gibâničar (leipuri). Vanhimmat todisteet ovat 1700-luvulta: Pohlin kutsui kakkua gebanzaksi. Sana itsessään tulee sanasta gybati, ja gibanica on taikinakerroksista muodostuva leivonnainen – gyüba. Prekmurska gibanica tehdään kahdesta erityyppisestä taikinasta ja neljästä eri täytteestä, joita kutakin tulee kaksi kertaa, mikä antaa tuotteelle sille tunnusomaiset ulkomuodon ja maun. Prekmurska gibanica on näin ollen itsessään erityinen ja tunnusomaisen koostumuksensa ansiosta erityisluonnetta ilmaiseva.

3.3 Asetuksen (EY) N:o 509/2006 13 artiklan 2 kohdan mukainen nimen varaaminen

☒ Rekisteröintiin liittyy nimen varaaminen ☐ Rekisteröintiin ei liity nimen varaamista

3.4 Tuotetyyppi

Luokka 2.3 Leipomo-, konditoria-, makeis- ja keksituotteet

3.5 Sen maataloustuotteen tai elintarvikkeen kuvaus, johon 3.1 kohdan mukaista nimeä sovelletaan

Prekmurska gibanica on kahdesta erilaisesta taikinasta (pohjan murotaikina ja täytekerrosten välissä oleva lehtitaikinalevy) koostuva leivonnainen, jonka neljä eri täytettä (unikonsiemen, raejuusto, saksanpähkinä, omena) lisätään kerroksittain määrätyssä järjestyksessä siten, että kunkin täytteen väliin tulee lehtitaikinalevy. Täytteet lisätään samassa järjestyksessä vielä toisen kerran. Ylimmän kerroksen päälle tulee lehtitaikinalevy, jolle levitetään kermaa tai hapankermaa, johon on sekoitettu munankeltuainen, tai vaihtoehtoisesti pinta voidellaan rasvalla. Gibanica voi olla muodoltaan pyöreä tai neliskulmainen.

Kuvaus: Prekmurska gibanica -kakkupala on kiinteä ja tiivis. Kerrosten on erotuttava selkeästi toisistaan, jotta leivonnainen saa sille ominaisen ulkomuodon. Palojen muoto riippuu siitä, valmistetaanko Prekmurska gibanica pyöreässä vuoassa (kolmionmuotoiset palat) vaiko neliskulmaisessa vuoassa (neliskulmaiset palat).

Prekmurska gibanican ulkomuoto ja palan poikkileikkaus: Prekmurska gibanica voidaan valmistaa pyöreässä tai neliönmuotoisessa vuoassa. Kakku ja sen palat ovat 5–7 cm korkeita. Paloja on kahdenmuotoisia (kolmionmuotoinen pala – pyöreä vuoka, neliskulmainen pala – neliskulmainen vuoka). Kakun on oltava riittävästi paistettu, täyte ei saa valua ulos, pinta tasainen, mahdollisesti hieman aaltoileva mutta vailla halkeamia. Kukin täytekerros on erotettava muista täytteistä lehtitaikinalevyllä. Kullakin kerroksella on sille omainen värinsä: raejuusto on kermanvalkoista, pähkinät ja omenat kullanruskeita ja unikonsiemenkerros kiiltävän musta. Päällimmäisenä oleva lehtitaikina on tiiviisti kiinni viimeisessä täytekerroksessa. Prekmurska gibanica -palassa on näin ollen kahdeksan kerrosta, ja kerrokset toistuvat tarkkaan määrätyssä järjestyksessä (unikonsiemenet, raejuusto, saksanpähkinät ja omenat) ja kunkin täytteen kaksi kerrosta ovat keskenään yhtä paksuja. Toinen sarja täyte- ja taikinakerroksia toistetaan samanlaisena.

Aromi: Tuotteella on tunnusomainen voimakas maku ja tuoksu, joissa tuntuvat tuoreet unikonsiemenet, mieto raejuusto, hienostuneet saksanpähkinät ja hapahkot omenat. Prekmurska gibanican tulee olla mehevä, ei liian rasvainen ja sopivan makea.

Koostumus: Pala on koostumukseltaan pehmeä, hienojakoinen, tasainen ja pehmeä. Yksittäiset ainekset muodostavat tasapainoisen kokonaisuuden.

3.6 Sen tuotantomenetelmän kuvaus, johon 3.1 kohdan mukaista nimeä sovelletaan

Prekmurska gibanican perusainekset ja mausteet:

— Murotaikina: 200 g valkoisia vehnäjauhoja, 100 g margariinia tai voita tai sianihraa, hyppysellinen suolaa tai sokeria ja 1 dl kylmää vettä (tai muna, maitoa tai hapankermaa) vaivaamiseen.

— Lehtitaikina: 900 g valkoisia vehnäjauhoja, 1 muna (voidaan myös jättää pois), 1 rkl kasviöljyä, hyppysellinen suolaa, hyppysellinen sokeria ja haaleaa vettä vaivaamiseen.

Muro- ja lehtitaikina voidaan valmistaa välittömästi ennen Prekmurska gibanican valmistusta, mutta myös valmistaikinan (ei kuitenkaan pakastetaikinan) käyttö on sallittua.

— Täytteet: Unikonsiemeniä (300 g hienoksi jauhettuja unikonsiemeniä, 100 g sokeria, 1 annos vaniljasokeria), raejuustoa (1,2 kg täysrasvaista raejuustoa, 100 g sokeria, 2 annosta vaniljasokeria, 2 munaa ja hyppysellinen suolaa), saksanpähkinöitä (300 g jauhettuja saksanpähkinöitä, 100 g sokeria, 1 annos vaniljasokeria), omenoita (1,5 kg hapahkoja omenoita, hyppysellinen suolaa, 120 g sokeria, 2 annosta vaniljasokeria, hyppysellinen kanelia).

Vaniljasokeri voidaan myös jättää pois.

— Kuorrutus: kermakuorrutus (8 dl kermaa, 3 munaa) tai rasvapohjainen kuorrutus (250 g margariinia tai voita, kasviöljyä tai sianihraa).

Prekmurska gibanican valmistusvaiheet:

Murotaikina valmistetaan aina tuoreena, tai käytetään valmistaikinaa. Jauhot siivilöidään alustalle, lisätään suola tai sokeri, ja rasva murustetaan jauhosekoitukseen veitsellä tai kylmin käsin. Lisätään kylmä vesi tai muna ja maito tai hapankerma, ja taikina sekoitetaan nopeasti tasaiseksi.

Lehtitaikina on vähärasvainen kimmoisa taikina. Sen valmistamiseen käytettävien jauhojen tulee olla kuivia ja täyteläisiä. Jauhot siivilöidään alustalle, keskelle tehdään kolo, lisätään rasva, suola, sokeri ja halutessa myös muna, ja ainekset sekoitetaan taikinaksi. Taikinaan lisätään tarvittava määrä haaleaa vettä, ja vaivaamista jatketaan kunnes taikina on tasaista ja kimmoisaa. Taikina jaetaan 10 osaan, joista tarvittaessa yksi asetetaan syrjään varalle.

Unikonsiementäyte: Unikonsiementäytteeseen käytetään hienoksi jauhettuja unikonsiemeniä, joihin lisätään sokeri ja vaniljasokeri. Ainekset sekoitetaan hyvin ja täyte jaetaan kahteen osaan.

Juustotäyte: munat, sokeri ja vaniljasokeri, suola ja raejuusto sekoitetaan siten, että seoksesta tulee tasaista ja helposti levitettävää. Juustotäyte jaetaan kahteen osaan.

Pähkinätäyte: Pähkinätäyte tehdään hienonnetuista saksanpähkinöistä, joihin lisätään sokeri ja vaniljasokeri. Täyte jaetaan kahteen osaan.

Omenatäyte: Omenat kuoritaan ja raastetaan ohuiksi suikaleiksi, lisätään sokeri, vaniljasokeri ja kaneli. Ainekset sekoitetaan kevyesti. Jos käytetään hyvin meheviä omenoita, ne raastetaan ja niille voidaan ripotella suolaa; raaste jätetään joksikin aikaa seisomaan, jotta liika mehu valuu pois. Vasta sen jälkeen lisätään muut ainekset. Omenatäyte jaetaan kahteen osaan.

Kermakuorrutus: Kokonaiset munat ja kerma tai hapankerma vatkataan varovasti. Kuorrutusta valellaan täytekerrosten päälle. Kermakuorrutuksen määrä riippuu täytteestä, ja se on jaettava tarkkaan. Eniten kuorrutusta valellaan kuivempien täytteiden eli unikonsiemenien ja pähkinöiden päälle; raejuustotäytteeseen sitä tarvitaan vähemmän ja omenatäytteeseen vain vähän (tai ei lainkaan, jos omenat ovat hyvin mehukkaita).

Rasvapohjainen kuorrutus: Rasvapohjainen kuorrutus valmistetaan voista, sianihrasta tai kasviöljystä. Kuten kermakuorrutusta, sitä levitetään yksittäisten täytekerrosten päälle, samassa suhteessa kuin kermakuorrutusta.

Valmistus aloitetaan murotaikinasta ja muiden ainesten valmistelusta. Valmis murotaikina (tuore tai kylmässä lepäämistä varten säilytetty) kaulitaan Prekmurska gibanicalle sopivaan muotoon (neliskulmaiseksi tai pyöreäksi). Murotaikina saa olla enintään 5 mm paksu. Vuoka voidellaan rasvalla, kaulittu taikina asetetaan vuokaan ja taikinaan pistellään haarukalla reikiä sinne tänne. Taikinaa paistetaan kuumassa uunissa muutama minuutti siten, että se saa kellertävän värin (tämä vaihe voidaan myös jättää pois).

Lehtitaikina voidaan valmistaa kahdella eri tavalla kakkuvuoan muodon mukaan (neliskulmainen tai pyöreä):

— Neliskulmainen kakkuvuoka: Vaivattu taikina jaetaan 10 osaan. Taikinapalat voidellaan sulatetulla laardilla, voilla tai kasviöljyllä, joka pitää ne tuoreina ja kimmoisina, ja jätetään lepäämään. Tämän jälkeen otetaan yksi taikinapala, se kaulitaan ja voidellaan taas juoksevalla rasvalla, joka estää taikinaa tarttumasta. Taikina asetetaan voideltuun vuokaan murotaikinan päälle siten, että vuoan reunat peittyvät. Lehtitaikinan päälle levitetään puolet unikonsiementäytteestä, ja sitä valellaan kerma- ja rasvapohjaisella kuorrutuksella. Unikonsiementäytteen päälle asetetaan toinen lehtitaikinalevy. Sen päälle levitetään puolet raejuustotäytteestä, ja sille kaadetaan sopiva määrä kuorrutusta (vähemmän kuin unikonsiementäytteeseen). Sen jälkeen asetetaan kolmas lehtitaikinakerros, jonka päälle levitetään puolet pähkinätäytteestä sekä jälleen kuorrutusta (saman verran kuin unikonsiementäytteelle). Neljännen lehtitaikinalevyn päälle laitetaan puolet omenatäytteestä. Omenatäytteeseen tarvitaan vain vähän kerma- ja rasvakuorrutusta, ja jos täyte on valmistettu hyvin mehukkaista omenista, kuorrutusta ei tarvita lainkaan. Tämän jälkeen lisätään viides lehtitaikinalevy. Koko prosessi toistetaan samassa järjestyksessä siten, että unikonsiementäytettä seuraa raejuusto, sen jälkeen pähkinät ja omenat, ja väliin tulee aina lehtitaikinalevy.

— Pyöreä kakkuvuoka: Lehtitaikina voidellaan juoksevalla rasvalla ennen taikinan työstämistä, ja se muovataan suureksi pyöreäksi levyksi. Taikina painellaan keskeltä voidellun vuoan pohjalle murotaikinan päälle, ja reunojen yli menevä taikina leikataan yhdeksään yhtä suureen osaan. Taikinakerrokselle levitetään puolet unikonsiementäytteestä, ja päälle kaadetaan kerma- ja rasvapohjaista kuorrutusta. Täytteen päälle levitetään ylijääneen taikinan ensimmäinen kaulittu pala siten, että vuoan reunat peittyvät. Sama toistetaan siten, että kunkin täytteen jälkeen tulee taikinakerros. Toiseen lehtitaikinakerrokseen levitetään juustotäytettä, jonka päälle kaadetaan pieni määrä kerma- ja rasvapohjaista kuorrutusta. Kolmannen taikinakerroksen päälle tulee puolet pähkinätäytteestä sekä sopiva määrä kuorrutusta. Neljännen lehtitaikinakerroksen päälle laitetaan puolet omenatäytteestä. Omenatäytteeseen tarvitaan vain vähän kerma- ja rasvakuorrutusta. Koko prosessi toistetaan vielä kerran samassa järjestyksessä. Kun lehtitaikinalevyjen erottamia täytekerroksia on kahdeksan, ylimmän täytteen päälle levitetään kahdeksas taikinalevy, sitä valellaan kerma- ja rasvapohjaisella kuorrutuksella ja se peitetään yhdeksännellä taikinalevyllä.

Prekmurska gibanicaa koottaessa ylijääneet lehtitaikinan paksut reunapalat ja vuoan reunojen yli menevät palat leikataan pois, ja ne painellaan Prekmurska gibanican ja vuoan seinämien väliin. Ylin taikinakerros kuorrutetaan rasvapohjaisella kuorrutuksella tai rasvapohjaisen kuorrutuksen ja kerman tai hapankerman, johon on lisätty munankeltuainen, sekoituksella. Tämän jälkeen Prekmurska gibanicaan pistellään pitkällä neulalla pohjaan asti ulottuvia reikiä.

Kun valmistelu on saatu päätökseen, Prekmurska gibanica voidaan pakata (paistamattomana) sopivaan pakkausmateriaaliin ja jäädyttää samana päivänä.

Prekmurska gibanica (tuore tai jäädytetty) paistetaan uunissa kypsäksi 200 °C lämpötilassa tunnin ajan ja 170 °C–180 °C lämpötilassa vielä toisen tunnin ajan. Suositeltuja lämpötilaa ja paistoaikaa voidaan mukauttaa uunin tyypistä riippuen. Jos Prekmurska gibanica on kuorrutettu pelkästään rasvalla ennen paistamista, se on uunista otettaessa valeltava kermalla tai hapankermalla. Paistamisen jälkeen Prekmurska gibanican annetaan jäähtyä muutama tunti huoneenlämpötilassa.

Prekmurska gibanicaa ei pidä leikata kuumana. Kun se on paistettu pyöreässä vuoassa, se leikataan kolmionmuotoisiin paloihin, ja neliskulmaisessa vuoassa paistettuna se leikataan neliönmuotoisiin paloihin. Yksittäisen palan on oltava 5–7 cm korkea, ja se saa painaa enintään 250 g. Prekmurska gibanica voidaan tarjottaessa leikata pienempiin osiin halutulla tavalla. Paloittelun jälkeen kakun pinnalle sirotellaan tomusokeria. Teollisessa valmistuksessa kakkupalan paino saa olla enintään 200 g ja koko noin 5 × 7 cm.

3.7 Maataloustuotteen tai elintarvikkeen erityisluonne

Perinteinen Prekmurska gibanica valmistetaan kahdenlaisesta taikinasta (murotaikina pohjalle ja lehtitaikina kerrosten väliin) ja neljästä eri täytteestä (unikonsiemen, raejuusto, saksanpähkinä ja omena). Täytteitä on kutakin aina kaksi kerrosta, ja niiden järjestys on aina sama, mikä antaa tuotteelle sille ominaisen ulkonäön. Päällimmäisenä on lehtitaikinakerros ja kuorrutus. Prekmurska gibanican valmistamiseen käytetään vain tuoreita aineksia. Valmistusmenetelmä vaatii tarkkuutta ja taitoa, ja ohjetta on noudatettava huolella. Erityisen tärkeitä ovat eri kerrosten aikaan saamat ulkonäkö ja maku.

3.8 Maataloustuotteen tai elintarvikkeen perinteinen luonne

Sana gibanica tulee sanasta gűba (guba, taite) ja verbista gibati (pregibati, taittaa). Lukuisat historialliset lähteet osoittavat, että tämäntyyppinen kakku tunnettiin jo kauan sitten Prekmurjessa. Vanhin kirjallinen lähde on vuodelta 1828, jolloin kirjailija ja pappi Jožef Košič laati slovakialaissyntyisen kansatieteilijä Johann Csaplovics E. V. Jeszenovan pyynnöstä tutkielman Prekmurjen kylien tavallisimmista ruokalajeista sata vuotta aikaisemmin. Siinä mainitaan erityisesti ruokalajit hajdinjača, prekmurska gibanica, krapci ja vrtanki. Tämä kirjoitelma julkaistiin myös unkariksi ja saksaksi (A magyaroszági Vendus – tótokról, Croaten und Wenden in Ungern). Košič kuvailee siinä myös Prekmurjessa hääjuhlissa tarjottavia ruokia ja toteaa, että yksi näistä on kiistatta gibanica. Hän kertoo, että gibanica on saanut nimensä taikinakerroksista (gyüba), joita siinä on 10–11. Gibanica leikattiin kolmionmuotoisiksi paloiksi, jotka aseteltiin suureksi kasaksi pöydälle. Kirjoitelmasta löytyvät ensimmäiset kirjalliset lähteet, joissa kuvaillaan gibanican valmistus- ja tarjoilutapoja Prekmurjessa.

Ensimmäinen Prekmurjen asukkaiden ruokailutottumuksia perusteellisesti ja järjestelmällisesti kuvannut henkilö oli Vilko Novak. Hänen vuodelta 1947 olevassa etnografisessa tutkimuksessaan Ljudska prehrana v Prekmurju kuvataan Prekmurska gibanicaa ja sen valmistustapaa seuraavasti: ”Gibanica valmistetaan murotaikinasta, johon on käytetty voita tai laardia. Alimmaiseen kerrokseen eli pohjalle levitetään raejuustoa, saksanpähkinöitä, unikonsiemeniä ja rusinoita ja päällimmäiseksi lehtitaikinakerros. Lehtitaikinakerroksen päälle levitään toinen kerros täytettä, ja jokaiselle kerrokselle kaadetaan kermaa. Kerroksia lisätään siten, että saadaan 9-kerroksinen gibanica. Gibanica paistetaan pyöreässä savivuoassa (tepsija) eritoten ristiäis- ja hääjuhlissa sekä suojeluspyhimysten muistopäivinä.” Tämä teos on yhä tänä päivänä alan tutkijoiden käytössä.

Yksityiskohtainen ohje Prekmurska gibanican valmistamiseen löytyy Andreja Grumin ja Ivan Vozeljin teoksesta Slovenske narodne jedi vuodelta 1964. Siinä esitetään kaksi erilaista ohjetta, joissa molemmissa kuitenkin mainitaan, että ”Prekmurska gibanica valmistetaan kahdenlaisesta taikinasta. Alimpana on murotaikina, joka on hieman paksumpi ja jota kutsutaan pohjaksi. Sen päälle tulevat muut taikinakerrokset ovat lehtitaikinaa. Myös siinä tapauksessa, että gibanica tehdään vain yhdestä taikinasta eli lehtitaikinasta, pohjakerros jätetään paksummaksi.”

Prekmurska gibanica mainitaan myös Prekmurjen kuuluisimman runoilijan Miško Kranjecin teoksessa Povest o dobrih ljudeh vuodelta 1972: ”On todettava, että vasta gibanica tekee juhlan. Vaikka köyhällä on varaa siihen vain kerran vuodessa, ilman edes yhtä juhlaa ei kukaan selviä. Tällä välin Ana otti gibanican uunista ja laittoi sen pöydälle pitäen tepsija-vuokaa rievuilla, jotta ei polttaisi käsiään. Jožef asetti sen puiselle aluslautaselle, jossa yleensä pidettiin vesikannua. Hän tarkasteli gibanicaa. Gibanica lepäsi hänen edessään iloisenvärisenä, keltaisena ja valkoisena, unikonsiemeniä siellä täällä, tulikuumana, kermalla voideltuna ja sokerilla koristeltuna. Jožef nyökkäsi ja sanoi: ’Hieno siitä tuli. Söisin sitä kuolinvuoteellanikin, vaikka tietäisin, ettei siitä enää mitään apua ole. Ja taivaassakin sitä surisin, jos joutuisin jättämään sen koskemattomana maailmaan.’”

Viimeisten viidentoista vuoden aikana on julkaistu useita teoksia, joissa kuvaillaan Prekmurska gibanicaa. Keittotaidon alalla alalla Prekmurska gibanicaa kuvaillaan Cilka Sukičin kirjassa Prekmurska, prleška in štajerska kuhinja vuodelta 1997, Jože Zadravecin kirjassa Značilnosti ljudske prehrane v Prekmurju vuodelta 1998 ja Branko Časarin kirjassa Boug žegnjaj vuodelta 2000. Stanko Renčlj ja Roman Karas kuvaavat teoksessaan Prekmurske dobrote (2001) seikkaperäisesti Prekmurska gibanican valmistusmenetelmää ja aistinvaraisten ominaisuuksien arviointia.

3.9 Erityisluonnetta koskevat vähimmäisvaatimukset ja tarkastusmenettelyt

Prekmurska gibanican on täytettävä eritelmässä asetetut vähimmäisvaatimukset, ja sillä on oltava tuotteelle ominaiset erityispiirteet. Prekmurska gibanican vähimmäisvaatimukset ovat seuraavat:

— on käytettävä määrättyjä aineksia

— Prekmurska gibanican valmistusohjetta on noudatettava

— lopputuotteella on oltava seuraavat ominaisuudet: täytteiden oikea järjestys (unikonsiemenet, raejuusto, saksanpähkinät ja omena), täytekerrosten oikea lukumäärä ja paksuus (samalla täytteellä oltava sama paksuus), kakkupalan määrätyt korkeus, muoto, paino, tuoksu, aromi ja koostumus.

Prekmurska gibanican tuottajien on pidettävä kirjaa tuotetuista ja myydyistä Prekmurska gibanican määristä.

Yksittäisten tuottajien ja/tai tuottajajärjestöjen on valvottava, että vaadittujen valmistusaineiden, tuotantovaiheiden sekä ulkonäön ja aistinvaraisten ominaisuuksien suhteen noudatetaan eritelmää, ja vähintään kerran vuodessa tarkastuselimen on varmistettava eurooppalaisen standardin EN 45011 noudattaminen.

4. Tuote-eritelmän noudattamisen tarkastamisesta vastaavat viranomaiset tai elimet

4.1 Nimi ja osoite

a) Nimi : Bureau Veritas d.o.o. Osoite : Linhartova 49a, SI-1000 Ljubljana Puhelin : +386 14757670 Faksi: : Sähköposti : info@bureauveritas.si

b) Nimi : Inštitut za kontrolo in certifikacijo v kmetijstvu in gozdarstvu Osoite : Vinarska ulica 14, SI – 2000 Maribor Puhelin : +386 22284900 Faksi : Sähköposti : info@kon-cert.si

c) Nimi : Inštitut za kontrolo in certifikacijo Univerze v Mariboru Osoite : Pivola 8, SI-2311 Hoče Puhelin : +386 26130831 Faksi : Sähköposti : ☐ Julkinen ☒ Yksityinen

4.2 Viranomaisen tai elimen erityistehtävät

Hyväksytty tarkastuselin vastaa kaikkien Prekmurska gibanican eritelmässä kuvattujen vaiheiden valvonnasta.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.